## La Conselleria d’Emergències i Interior convoca ajudes per import de 855.500 euros per a dotar de mitjans materials les policies locals

*** Juan Carlos Valderrama destaca l’increment del 140,6 % en la quantia global de la convocatòria per a 2025, que permetrà destinar 427.750 euros a l’adquisició d’emissores de la xarxa Comdes
* El conseller remarca “com és d’important l’esforç que està realitzant la Conselleria per a reforçar l’eficàcia operativa de la Policia Local” ​​​​​​​**

La Conselleria d’Emergències i Interior, a través de l’Agència Valenciana de Seguretat i Resposta a les Emergències, ha convocat ajudes per un import global màxim de 855.500 euros per a finançar la dotació de mitjans materials destinats als municipis d’un màxim de 75.000 habitants que disposen de cos de Policia Local.

El conseller d’Emergències i Interior, Juan Carlos Valderrama, ha destacat l’increment del 140,6 % en la quantia global en relació amb l’exercici anterior, i ha remarcat en este sentit “com és d’important l’esforç que la Conselleria està realitzant per a reforçar l’eficàcia operativa de la Policia Local amb tots els instruments tècnics i mitjans materials al nostre abast”.

En concret, este increment permetrà elevar dels 155.500 als 427.750 euros la dotació fixada en la convocatòria per a l’adquisició d’emissores de la xarxa de Comunicacions Mòbils Digitals d’Emergències i Seguretat (Comdes), xifra que concentra el 50 % del total de la quantia de les ajudes, segons ha subratllat el conseller.

A més, la convocatòria, publicada este dilluns en el Diari Oficial de la Generalitat Valenciana (DOGV), també permetrà destinar una quantia màxima que arriba als 256.650 euros per a subvencionar els gastos realitzats en l’adquisició de jupetins antibales, enfront dels 200.000 euros de la convocatòria de 2024.

Igualment, i com a novetat, es preveu destinar un import màxim de 171.100 euros per a subvencionar els gastos efectuats en l’adquisició de tauletes electròniques per a vehicles policials.

Els ajuntaments tindran de termini des del 15 de juliol fins al 12 de setembre per a optar a estes ajudes, que hauran de tramitar-se via telemàtica en una única sol·licitud per entitat.

Seran subvencionables els gastos realitzats en l’adquisició d’emissores de la xarxa Comdes destinades a ús policial, jupetins antibales i tauletes electròniques per a vehicles policials, durant el període comprés entre l’1 de gener i el 12 de setembre de 2025 (els dos inclusivament).

El percentatge màxim de subvenció s’establix en funció del nombre d’habitants dels municipis amb cos de Policia Local. Les localitats amb 20.000 habitants com a màxim poden percebre fins al 80 %; aquelles que tinguen més de 20.000 i un màxim de 50.000 habitants, fins al 70 %, i les que tinguen més de 50.000 i un màxim de 75.000 habitants, el 60 %.

Fecha: 14/07/2025